次景文聽松風韻
作者：徐瑞
朝代：宋

paragraphs: 萬壑蒼烟深閉閣，此客入山童放鶴。
天球琬琰一代珍，合止笙鏞九成樂。
胸懷正自小滄溟，風骨端宜寘岩壑。
三年烏帽墊京塵，至今夢裏喧車鐸。
渴來醉卧白雲根，飽聽松風中夜作。
空中起用一何奇，聲外生聞本無著。
閒情空自貞白癡，雅罰何妨半山謔。
知君此興復不淺，安得松間相倚薄。
君山吟嘯早歸來，蛟鱷縱橫風水惡。